יש שהשוו את הצלחתה של הלהקה להצלחתה של להקת "ABBA" השוודית (שזכתה גם כן בתחרות האירוויזיון בשנת 1974), שהתמקמה במקומות גבוהים ומכובדים במצעדי הפזמונים ברחבי העולם. השוואה זו התחזקה כאשר הלהקה הוציאה לאור את הסינגל החדש "Angelo" ("אנג'לו"), משום שהסינגל היה דומה במידה רבה לסינגל "Fernando" ("פרננדו") של להקת "ABBA". הסינגל החדש של הלהקה פורסם בקיץ 1977 וזכה להצלחה מיידית. השיר התמקם במקום הראשון במצעד הפזמונים של בריטניה, הפך לאחד מהלהיטים הגדולים ביותר במדינה באותה שנה, וכמו כן, הפך לאחד מ-50 הסינגלים הנמכרים ביותר של העשור. באותה שנה, הלהקה הוזמנה להופיע באולם ה"רויאל וראייטי הופעות", בו הם נתבקשו לשיר את הסינגל החדש "Angelo" ("אנג'לו"), ולא את הסינגל "Highwayman" ("שודד הדרכים"), משום שהסינגל לא הצליח להתמקם בראש מצעד הפזמונים (כמו כן, הסינגל גם לא הצליח להתמקם באחד מ-50 הסינגלים הנמכרים ביותר). כמו כן, האלבום "Images" ("תמונות"), נחל כישלון במצעד הפזמונים בבריטניה. עם זאת, הסינגל "Highwayman" ("שודד הדרכים") הצליח להתמקם באחד מ-20 המקומות הראשונים במצעדי הפזמונים בהולנד ובלגיה.